Source: https://www.zakonypreludi.sk/zz/1988-18
Timestamp: 2019-06-24 14:36:47+00:00
Document Index: 7880935

Matched Legal Cases: ['§ 17', '§ 1', '§ 1', '§ 1', '§ 2', '§ 2', '§ 2', '§ 10', '§ 8', '§ 25', '§ 125']

18/1988 Zb. Vyhláška Štátnej plánovacej komisie o krátení fondov palív a energie | Aktuálne znenie
Vyhláška č. 18/1988 Zb.Vyhláška Štátnej plánovacej komisie o krátení fondov palív a energie
Platnosť od 26.02.1988 do31.12.1990
Účinnosť od 01.04.1988 do31.12.1990
Aktuálne znenie 01.04.1988 - 31.12.1990
z 9. februára 1988
o krátení fondov palív a energie
Štátna plánovacia komisia podľa § 17 ods. 4 zákona č. 145/1970 Zb. o národohospodárskom plánovaní ustanovuje:
(1) Táto vyhláška upravuje postup krátenia dodávkových fondov palív a energie určených rozpisom plánu pri nehospodárnom využívaní palív a energie zistenom orgánmi štátnej energetickej inšpekcie pri vykonávaní kontrol podľa osobitných predpisov.1)
(2) Za nehospodárne využívanie palív a energie sa považujú prípady, v ktorých orgány štátnej energetickej inšpekcie zistia nedostatky v energetickom hospodárstve, ktoré ovplyvňujú výšku spotreby palív a energie, a uložia organizácii pokutu podľa zákona o štátnej energetickej inšpekcii.2)
(3) Palivami a energiou sa na účely tejto vyhlášky rozumie:
a) čierne uhlie energetické,
b) čierne uhlie koksovateľné,
c) hnedé uhlie, lignit a hnedouhoľné brikety,
d) koks,
e) zemný plyn karbónsky a naftový,
f) svietiplyn,
g) ľahké vykurovacie oleje,
h) vykurovací olej M a S,
i) vykurovací olej nízkosírny TD a M,
j) elektrická energia,
k) ostatné palivá a energie vyrábané (prepracúvané) z palív uvedených v odseku 3 písm. a) až j).
(1) Orgán štátnej energetickej inšpekcie oznámi zistený rozsah nehospodárneho využívania palív a energie držiteľovi fondu a bilančnému gestorovi príslušného paliva alebo energie.3)
(2) Vyhodnotenie rozsahu nehospodárnosti pri palivách a energii uvedených v § 1 ods. 3 písm. a) až j) sa vykoná v mierových jednotkách týchto palív a energie. Pri ostatných palivách uvedených v § 1 ods. 3 písm. k) sa rozsah nehospodárnosti vyhodnotí prepočtom nevyhnutných potrieb palív a energie uvedených v § 1 ods. 3 písm. a) až j) na ich výrobu (prepracovanie) v danej organizácii.
(1) Na základe oznámenia podľa § 2 ods. 1 zabezpečí držiteľ fondu4) do 30 dní po doručení oznámenia podľa § 2 ods. 1 vykonanie úpravy rozpisu plánu v rozsahu zistenej nehospodárnosti až do dodávkových fondov organizácie, v ktorej došlo k nehospodárnemu využívaniu palív alebo energie, a o vykonaných úpravách informuje dodávateľa príslušného paliva alebo energie.
(2) Príslušné úpravy sa vykonajú
a) v rozpise vykonávacieho plánu na rok, v ktorom došlo k uloženiu pokuty za nehospodárne využívanie palív a energie,
b) v nasledujúcich rokoch v rozpise 8. päťročného plánu.
(3) S množstvom paliva alebo energie, o ktoré sa znížil dodávkový fond, disponuje držiteľ fondu ako s rezervou.5) Rezervu nemožno použiť v prospech organizácie, v ktorej sa zistilo nehospodárne využívanie palív a energie.
(4) Na základe úpravy rozpisu plánu podľa odseku 1 sú organizácie povinné pristúpiť na zmenu svojich záväzkov.6) Ak je odberateľská organizácia súčasne dodávateľom palív a energie pre iné organizácie alebo obyvateľstvo, nesmie sa na ne presúvať krátenie svojich dodávkových fondov.
Táto vyhláška nadobúda účinnosť 1. aprílom 1988 a platí do 31. decembra 1990.
1) § 2 a 3 zákona č. 88/1987 Zb. o štátnej energetickej inšpekcii.
2) § 10 ods. 1 písm. a), b) a e) zákona č. 88/1987 Zb.
3) Podľa § 8 ods. 5 zákona č. 88/1987 Zb.
4) Podľa vyhlášky Štátnej plánovacej komisie a Štátnej arbitráže ČSSR č. 48/1980 Zb. o hmotnom bilancovaní a prerokúvaní dodávateľsko-odberateľských vzťahov a plánovacom procese.
5) § 25 zákona č. 145/1970 Zb. o národohospodárskom plánovaní.
6) § 125 Hospodárskeho zákonníka.